

VLADA REPUBLIKE HRVATSKE

Zagreb, 8. ožujka 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo gospodarstva i održivog razvoja  |

|  |  |  |
| --- | --- | --- |
| **Predmet:**  | Prijedlog akcijskog plana za implementaciju preporuke OECD-a za povećanje udjela recikliranog elektroničkog otpada prema prosjekuEU |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PRIJEDLOG**

Na temelju članka 1. stavka 2. i članka 31. stavka 2. Zakona o Vladi Republike Hrvatske („Narodne novine“, br. 150/11, 119/14, 93/16, 116/18 i 80/22), Vlada Republike Hrvatske je na sjednici održanoj \_\_\_\_\_\_\_\_\_\_\_ 2024. donijela

**O D L U K U**

**o donošenju** **Akcijskog plana** **za implementaciju preporuke OECD-a za povećanje udjela recikliranog elektroničkog otpada prema prosjeku EU**

**I.**

Donosi se Akcijski plan za implementaciju preporuke OECD-a za povećanje udjela recikliranog elektroničkog otpada prema prosjeku EU (u daljnjem tekstu: Akcijski plan), u tekstu koji je Vladi Republike Hrvatske dostavilo Ministarstvo gospodarstva i održivog razvoja.

**II.**

Ministarstvo gospodarstva i održivog razvoja određuje se glavnim koordinatorom provedbe mjera i aktivnosti iz Akcijskog plana.

Ministarstvo gospodarstva i održivog razvoja i Fond za zaštitu okoliša i energetsku učinkovitost određuju se nositeljima u svom dijelu provedbe mjera i aktivnosti iz Akcijskog plana.

**III.**

Zadužuju se Ministarstvo gospodarstva i održivog razvoja i Fond za zaštitu okoliša i energetsku učinkovitost da u predviđenim rokovima provedu mjere i aktivnosti iz Akcijskog plana.

**IV.**

Zadužuje se Fond za zaštitu okoliša i energetsku učinkovitost da jednom godišnje izvijesti Ministarstvo gospodarstva i održivog razvoja o provedenim aktivnostima za proteklo razdoblje.

**V.**

Zadužuje se Ministarstvo gospodarstva i održivog razvoja da Akcijski plan objavi na svojim mrežnim stranicama.

**VI.**

Ova Odluka stupa na snagu danom donošenja.

KLASA:

URBROJ:

Zagreb, \_\_\_\_\_\_\_\_\_\_2024.

PREDSJEDNIK

mr. sc. Andrej Plenković

**OBRAZLOŽENJE**

Slijedom rasprave o pristupanju Republike Hrvatske OECD-u na sastanku Odbora za digitalnu politiku (u daljnjem tekstu: Odbor) 5. prosinca 2023. u Parizu, Republika Hrvatska je zaprimila pismo predsjedatelja Odbora, a koje sadrži ishod rasprave i ocjenu Republike Hrvatske s preporukama Odbora. U pismu se ocjenjuje da je Republika Hrvatska općenito usklađena s OECD-ovim pravnim instrumentima iz nadležnosti Odbora, no identificirana su neka područja u kojima se od Republike Hrvatske očekuje daljnji napredak, među kojima je sljedeća žurna preporuka koja je u nadležnosti Ministarstva gospodarstva i održivog razvoja:

OECD/LEGAL/0380 Preporuka Vijeća za informacijske i komunikacijske tehnologije i okoliš

**- Razviti akcijski plan, s namjenskim sredstvima i jasnim koracima/fazama, kako bi se u razumnom vremenskom razdoblju povećao udio recikliranog elektroničkog otpada prema prosjeku EU**

Financijska sredstva potrebna za podmirenje obveza koje proizlaze iz provedbe mjera i aktivnosti iz Akcijskog plana za implementaciju preporuke OECD-a za povećanje udjela recikliranog elektroničkog otpada prema prosjeku EU osigurana su u državnom proračunu te u proračunu Fonda za zaštitu okoliša i energetsku učinkovitost, u okviru razdjela između nositelja provedbenih mjera i aktivnosti sukladno Akcijskom planu za implementaciju preporuke OECD-a za povećanje udjela recikliranog elektroničkog otpada prema prosjeku EU.

Slijedom navedenog, Ministarstvo gospodarstva i održivog razvoja predlaže Vladi Republike Hrvatske donošenje Akcijskog plana za implementaciju preporuke OECD-a za povećanje udjela recikliranog elektroničkog otpada prema prosjeku EU, izrađenog od strane Ministarstva gospodarstva i održivog razvoja.